《得水苍佩》
宋代·陈宓

被褐磊落怀，白日凝光采。
初疑东君佩，掷地今犹在。
工倕巧得之，刻画探真宰。
饥蛟出潜渊，怒势吁可骇。
凭谁缚致斯，百勇不可解。
常恐毫发间，捷出风云会。
今我隐几看，咫尺临沧海。
平生冰雪心，至心无由改。
情亲金石交，佩重韦弦戒。
持身有不如，顾諟能无愧。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。